A közzétett tervezet a Jeli arborétum természetvédelmi kezelési tervét tartalmazza. Országos jelentőségű védett természeti területre vonatkozó természetvédelmi kezelési terv kihirdetésével az érintettek és a döntéshozók számára áttekinthetőbbé, kiszámíthatóbbá válik a terület táji és természeti értékei megőrzésének, fenntartásának feltételrendszere. A természetvédelmi célú előírások jogszabályban történő kihirdetése nagyban hozzájárul a védett természeti területek és értékek hatékony megőrzéséhez, fenntartásához.

A természetvédelmi kezelési terv kihirdetése a Jeli arborétum természetvédelmi területen – többek között − a következő táj- és természetvédelmi célkitűzések elérését segíti elő:

* a dendrológiai gyűjtemény természettudományi szempontból értékes növényállományának megőrzése, fenntartása és fejlesztése különös tekintettel a Rhododendron (havasszépe) nemzetségbe tartozó egyedek gyűjteményére;
* természetközeli életfeltételek biztosítása a terület állatvilága számára − különös tekintettel a madarak fészkelésére és táplálkozására;
* a terület természeti, tájépítészeti és kultúrtörténeti értékeinek élményszerű bemutatása.

A tervezet célja továbbá a Jeli arborétum természetvédelmi terület védettségének fenntartásáról szóló 109/2007. (XII. 27.) KvVM rendeletben a védettség indokának és céljának a jelenleginél pontosabb és szakszerűbb megfogalmazása.